## Rješenje kojim se trgovačkom društvu Spačva d.d., Vinkovci odobrava objavljivanje ponude za preuzimanje javnog dioničkog društva Exportdrvo d.d. Zagreb

### NN 37/2006 (3.4.2006.), Rješenje kojim se trgovačkom društvu Spačva d.d., Vinkovci odobrava objavljivanje ponude za preuzimanje javnog dioničkog društva Exportdrvo d.d. Zagreb

# HRVATSKA AGENCIJA ZA NADZOR FINANCIJSKIH USLUGA

**923**

Sukladno odredbama članka 15. točka 4. alineja 1. i članka 8. stavak 1. Zakona o
Hrvatskoj agenciji za nadzor financijskih usluga (»Narodne novine« br. 140/05)
te članka 13. stavak 2. Zakona o preuzimanju dioničkih društava (»Narodne
novine« br. 84/02, 87/02 i 120/02), Uprava Hrvatske agencije za nadzor
financijskih usluga, temeljem Zahtjeva trgovačkog društva SPAČVA d.d., Vinkovci,
Duga 181, zastupanog po punomoćniku, Draženu Grubišiću-Čabi, odvjetniku iz
Odvjetničkog društva Porobija & Porobija, Zagreb, Iblerov trg 10/VII, za
odobrenje objavljivanja ponude za preuzimanje javnog dioničkog društva
EXPORTDRVO d.d., Zagreb, Marulićev trg 18, na sjednici održanoj 24. ožujka 2006.
godine, donijela je

## RJEŠENJE

1. Trgovačkom društvu SPAČVA d.d., Vinkovci, Duga 181, odobrava se objavljivanje
ponude za preuzimanje javnog dioničkog društva EXPORTDRVO d.d., Zagreb,
Marulićev trg 18.
2. Ovo Rješenje objavit će se u «Narodnim novinama».

```
Obrazloženje
```

I/ Trgovačko društvo SPAČVA d.d., Vinkovci, Duga 181 (dalje u tekstu:
Ponuditelj), zastupano po punomoćniku, Draženu Grubišiću-Čabi, odvjetniku iz
Odvjetničkog društva Porobija & Porobija, Zagreb, Iblerov trg 10/VII, podnijelo
je Hrvatskoj agencija za nadzor financijskih usluga (dalje u tekstu: Agencija),
dana 13. ožujka 2006. godine, temeljem odredbe članka 13. stavak 1. Zakona o
preuzimanju dioničkih društava (dalje u tekst: Zakon), Zahtjev za odobrenje
objavljivanja ponude za preuzimanje trgovačkog društva EXPORT­­DRVO d.d.,
Zagreb, Marulićev trg 18 (dalje u tekstu: Izdavatelj) ponudu i isprave iz članka
12. stavak 2. Zakona.
Nakon izvršenog uvida u dokumentaciju priloženu uz zahtjev, Agencija je 14.
ožujka 2006. godine, od Ponuditelja zatražila ispravak teksta ponude za
preuzimanje, potvrdu o potpisniku bankovne garancije, te dostavljanje Izjave
Ponuditelja da nije obveznik Agenciji za zaštitu tržišnog natjecanja prijaviti
namjeru provedbe koncentracije poduzetnika u smislu odredbi Zakona o zaštiti
tržišnog natjecanja (»Narodne novine« br. 122/03) iz koje će biti vidljivo da je
potpisana od strane zakonskog zastupnika Ponuditelja kako je to upisano u sudski
registar Trgovačkog suda u Osijeku ili punomoć kojom Ponuditelj opunomoćuje
punomoćnika na potpisivanje predmetne Izjave.
Posljednju dopunu dokumentacije Agencija je zaprimila 15. ožujka 2006. godine,
od kada se Zahtjev Ponuditelja za odobrenje objavljivanja ponude za preuzimanje
smatra urednim.
II/ Izdavatelj je javno dioničko društvo, sukladno odredbama članka 114. stavaka
1. točka 2. Zakona o tržištu vrijednosnih papira (»Narodne novine« br. 84/02) i
članka 14. Pravilnika o sadržaju i obliku financijskih i poslovnih izvješća
javnih dioničkih društava (»Narodne novine« br. 118/03).
Uvidom u podatke sudskog registra na Internetu utvrđeno je da temeljni kapital
Izdavatelja iznosi 57.600.00,00 kuna.
Uvidom u podatke Središnje depozitarne agencije d.d., Zagreb, utvrđeno je da je
Izdavatelj na zadnji dan u mjesecu listopadu, studenom i prosincu 2005. godine,
imao više od 100 dioničara.
III/ Obveza objavljivanja ponude za preuzimanje, sukladno odredbi članka 4.
stavak 1. Zakona, nastala je za Ponuditelja dana 24. veljače 2006. godine,
stjecanjem 30.702 dionice, odnosno21,32% učešća u temeljnom kapitalu
Izdavatelja, što daje 21,86% od ukupnog broja glasova koje daju dionice
Izdavatelja s pravom glasa, koje dionice je Ponuditelj stekao temeljem Ugovora o
kupoprodaji i prijenosu dionica, sklopljenog 24. veljače 2006. godine, između
Ponuditelja, kao stjecatelja i trgovačkog društva VALIDUS d.d., Varaždin, Anina
2, kao prenositelja, a nakon kojeg stjecanja Ponuditelj raspolaže sa 43.112
dionice, odnosno 29,94% učešća u temeljnom kapitalu Izdavatelja, što daje 30,70%
od ukupnog broja glasova koje daju dionice Izdavatelja s pravom glasa.
IV/ Cijena po kojoj Ponuditelj nudi otkup dionica u ponudi za preuzimanje iznosi
470,00 kuna po dionici. Prema podacima dostupnima Agenciji i dokumentaciji
priloženoj uz predmetni Zahtjev, najviša cijena po kojoj je Ponuditelj stjecao
dionice Izdavatelja s pravom glasa u razdoblju od jedne godine prije dana
objavljivanja ponude za preuzimanje iznosi 470,00 kuna po dionici. Prema
podacima Zagrebačke burze d.d., Zagreb i Varaždinske burze d.d., Varaždin
dostavljenih na zahtjev Agencije (u predmetu: klasa: 450-08/06-13/28), na
Zagrebačkoj burzi d.d., Zagreb, u zadnja tri mjeseca prije nastanka obveze
objavljivanja ponude za preuzimanje nije bilo transakcija dionicama Izdavatelja
niti kroz trgovinski sustav niti putem dražbi, dok je prosječna cijena ostvarena
na Varaždinskoj burzi d.d., Varaždin u zadnja tri mjeseca prije nastanka obveze
objavljivanja ponude za preuzimanje niža od ponuđene, te je utvrđeno da je
cijena izražena u ponudi za preuzimanje u iznosu od 470,00 kuna po dionici,
utvrđena u skladu s odredbom članka 15. stavci 3.-6. Zakona.
V/ Ponuditelj je vlasnik 43.112 dionica Izdavatelja, a temeljni kapital
Izdavatelja podijeljen je na 144.000 redovne dionice, svaka u nominalnom iznosu
od 400,00 kn. Novčana sredstva za plaćanje preostalih 92.505 dionica Izdavatelja
s pravom glasa potrebno je osigurati sukladno odredbi članka 9. stavka 1.
Zakona, u iznosu od najmanje 43.477.350,00 kuna. Uvidom u bankovnu garanciju
broj 33/2006-G koju je 8. ožujka 2006. godine u korist svih dioničara
Izdavatelja izdala HRVATSKA POŠTANSKA BANKA d.d., Zagreb, Jurišićeva 4, s rokom
važenja do 15. lipnja 2006. godine, utvrđeno je da je Ponuditelj osigurao
sredstva u iznosu od47.417.360,00 kuna.
VI/ Nadalje, utvrđeno je da su Zahtjevu priložene potvrde o plaćenoj
administrativnoj pristojbi i naknadi, sukladno odredbama članka 2. točke 24.
Pravilnika o vrsti i visini administrativnih pristojbi i naknada (»Narodne
novine« broj 115/02 i 43/03).
VII/ Budući da je Ponuditelj dostavio tekst ponude za preuzimanje sastavljen
sukladno odredbi članka 12. stavka 1. Zakona, te dokumentaciju propisanu
odredbom stavka 2. istoga članka Zakona, temeljem odredbe članka 13. stavak 2.
Zakona, odlučeno je kao u izreci.
VIII/ Temeljem odredbe članka 8. stavak 3. Zakona o Hrvatskoj agenciji za nadzor
financijskih usluga, ovo Rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog Rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku od 30 dana od dana
primitka ovog Rješenja.

Klasa: UP/I-450-08/06-10/13
Urbroj: 326-101/06-4
Zagreb, 24. ožujka 2006.

Predsjednik Uprave
**Ante Samodol**, v. r.

Rješenje, NN 37/2006-923
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)